## Vivenda es reunix amb l’Associació d’Empreses de Rehabilitadors Tècnics per a abordar les noves mesures en matèria de rehabilitació i presenta la nova convocatòria d’ajudes 2024

*** El secretari autonòmic de Vivenda destaca que la nova convocatòria serà plurianual per al període 2024-2026 i permetrà als qui s’hagen quedat fora en l’edició anterior sol·licitar les ajudes de manera simplificada**

El secretari autonòmic de Vivenda, Sebastián Fernández, i el director general de Vivenda, Juan Antonio Pérez, s’han reunit amb responsables de l’Associació d’Empreses de Rehabilitadors Tècnics d’Edifici de la Comunitat Valenciana (AECVAL) per a analitzar les inquietuds i necessitats del sector, al mateix temps que els han presentat les propostes que vindran arreplegades en la nova convocatòria d’ajudes a la rehabilitació amb base a fons europeus per a 2024.

Fenández ha indicat que la nova convocatòria, que serà publicada abans de final d’any, “incorpora les inquietuds del sector per a agilitzar les actuacions de rehabilitació, amb la qual cosa es permet que el parc de vivendes estiga el més actualitzat possible, amb el consegüent impacte en el mercat i la societat”.

En este punt, ha avançat que la nova convocatòria serà plurianual per al període 2024-2026, de manera que els sol·licitants podran demanar les ajudes fins a 2026, i permetrà una tramitació simplificada. A més, ha explicat com a novetat, que permetrà als sol·licitants d’ajudes de la convocatòria de 2023 que s’hagen quedat fora, dur a terme una nova sol·licitud simplificada en la convocatòria 2024-2026 de manera quasi automàtica, “i així s’evita repetir tràmits i s’elimina burocràcia”.

Per la seua part, el president d’AECVAL, Manuel Girona, que ha participat en la reunió juntament amb el vicepresident de l’associació, Emilio Sanz, ha valorat la “consciència que la Generalitat té de la importància de la rehabilitació per al problema de la vivenda” i ha asseverat que “les resolucions publicades, i les previstes per a la publicació en breu, d’un important nombre d’expedients, és oxigen per al sector”. Així mateix, ha destacat que les propostes que plantegen des de l’Administració “miren al futur immediat agilitzant el procés i facilitant l’accés a una nova convocatòria en 2024”.

Per a Girona, “la sinergia entre les empreses de rehabilitació, representades per AECVAL, i l’Administració és clau per a un bon diagnòstic que plasme solucions reals en el marc de la rehabilitació a escala autonòmica per a posar en el mercat vivendes assequibles per a la ciutadania”.

**Concessió d’ajudes a rehabilitació per 60 milions d’euros**

Cal recordar que des de la Vicepresidència s’està resolent i concedint al voltant de 60 milions d’euros de la convocatòria de rehabilitació amb base a fons europeus 2023, així com la comunicació en estos moments als beneficiaris de la concessió d’estes ajudes.

Sebastián Fernández ha incidit en els esforços de la Generalitat en matèria de rehabilitació i ha recordat que el Ple del Consell ha aprovat este dimarts un conveni de col·laboració amb l’Ajuntament d’Alacant per a finalitzar les obres del Centre de Recursos per a la Joventut de la ciutat alacantina.

La Generalitat aportarà 993.030 euros durant 2024 per a finançar els gastos de finalització del projecte, inclòs en el denominat Pla Racha de rehabilitació i condicionament del centre històric alacantí.

Fecha: 29/10/2024